Den norske filmen «Sex» er solgt til flere land: – Veldig morsomt 
Dag Johan Haugeruds nyeste film «Sex» er solgt til flere land etter premieren på den prestisjetunge filmfestivalen Berlinalen.  Lørdag hadde «Sex» verdenspremiere på filmfestivalen i Berlin, der den ble presentert i Panorama-programmet.  Filmen har nå også blitt solgt til USA, etter at selskapet Strand Releasing har tilegnet seg rettighetene, skriver Variety.  Fra tidligere er den solgt til den franske distributøren Pyramide Distribution, sørkoreanske JinJin Pictures og greske Cinobo.    – Det er veldig morsomt å kunne presentere det du gjør for et større publikum. Dette er en film som på mange måter kan oppleves litt særnorsk, og da blir det interessant å se hvordan den fungerer i andre kontekster, sier regissør Dag Johan Haugerud til VG.  – Hva mener du med særnorsk?  – Nei, det handler kanskje om samtaleformen vi har i Norge. Det er mange som spør: «snakker man sånn i Norge?», og det gjør vi nok litt. Jeg tror et norsk publikum vil kjenne seg igjen. Det handler først og fremst om at vi snakker ganske fritt om seksualitet, sier regissøren.  «Sex» har også rukket å høste gode kritikker fra anmelderne under festivalen. The Hollywood Reporter omtaler den blant annet som «tankevekkende, innsiktsfull og underholdende».  Første av tre filmer  Filmens produsent i Motlys, Yngve Sæther, slutter seg til regissørens entusiasme over mottagelsen.  – Vi hadde en storfin premiere på lørdag, og det var skikkelig gøy med så bra respons, sier Sæther til VG.  «Sex» er den første i Haugeruds trilogi «Sex Drømmer Kjærlighet», som blir beskrevet som tre filmer om begjær, identitet og lengselen etter frihet.  Salgene til USA, Frankrike, Sør-Korea og Hellas gjør at den norske filmen vil kunne oppleves på kino for et bredt publikum i utlandet.  – Den franske distributøren Pyramide Distribution består av dedikerte og flinke folk. Jeg snakket med sjefen der i dag, og han var veldig begeistret. Det virker som de ønsker å bygge opp regiskapet til Dag Johan, og det er også gode sjanser for at de tar de neste filmene i trilogien, sier produsent Yngve Sæther.  – I Frankrike kan en slik film potensielt bli ganske stor, det er en stor filmnasjon med mange filmelskere. Det føles veldig bra, det er på tide at verden utenfor Nordens grenser også oppdager Dag Johans filmer, legger han til.  Frihet i flere former I «Sex» vil publikum møte flere kjente skuespillere, deriblant Jan Gunnar Røise og Thorbjørn Harr – som nylig har figurert for det norske folk i rollene som Ap-politiker Reiulf Steen og Høyre-leder Kåre Willoch i NRKs «Makta».  I «Sex» spiller Røise og Harr to heterofile og godt gifte feiere, som ender opp med å overraske hverandre under lunsjen på jobben.  Den ene forteller at han nylig har hatt sex med en annen mann, men stiller seg helt utenforstående til at kona (Siri Forberg) mener han har vært utro. Den andre bekymrer seg over en livaktig drøm der David Bowie ser på ham som en kvinne.  – Jeg ønsker å gi folk et større handlingsrom, ved å vise at det finnes flere måter å føle seg fri på. Det kan kanskje bidra til å flytte grensene man har satt for livet sitt, og oppleve at man har en litt større frihet, selv om det helt individuelt hva den friheten består av, utdyper Haugerud til VG.  – Det er én i filmen som sier at det er viktig at man snakker med folk som gjør verden større, og ikke mindre, og det håper jeg at filmen også kan gjøre, legger han til.  Dag Johan Haugerud står bak tidligere filmer som «Barn» (2019), «Lyset fra sjokoladefabrikken» (2020) og «Som du ser meg» (2012).  «Barn» mottok i sin tid hele ni Amanda-priser, og fikk Nordisk råds filmpris.  «Sex» får kinopremiere i Norge 1. mars, og vil etter hvert bli tilgjengelig på Viaplay.  «Drømmer» vil komme til høsten, mens den siste filmen, «Kjærlighet», vil komme på kino til julen, opplyser produsent Yngve Sæther. 
Norske Dag Johan Haugeruds nyeste film «Sex» er solgt til flere land etter verdenspremieren på filmfestivalen i Berlin.  Filmen vil blant annet bli tilgjengelig på kino i USA, Sør-Korea, Frankrike og Hellas.  «Sex» er første film i trilogien «Sex Drømmer Kjærlighet» – som beskrives som tre filmer om begjær, identitet og lengselen etter frihet. 